**Cyklotrasa v Štiavnických vrchoch či inkluzívna požičovňa bicyklov. Mestá a obce dostali podporu na rozvoj cyklodopravy**

Bratislava, 6. mája 2021– **Na Slovensku pribudne nová regionálna cyklotrasa, nabíjacie stanice pre elektrobicykle, kilometre nového značenia aj bezplatná požičovňa pre tých, ktorí si cyklistiku nemôžu bežne dovoliť. Vďaka grantu z Nadačného fondu Slovenských elektrární v Nadácii Pontis bude mať kvalitnejšiu cyklodopravu 12 slovenských miest a obcí.**

Nadačný fond Slovenských elektrární v Nadácii Pontis vyhlásil v marci grantovú výzvu [Ekoobec 2021](https://www.nadaciapontis.sk/vyzvy/vyhlasujeme-grantovu-vyzvu-ekoobec-2021-je-zamerana-na-rozvoj-cyklistiky-a-ekologickej-dopravy/). Cyklistika ako šport, či už rekreačný alebo profesionálny, je na Slovensku dlhodobo populárna. Na tento fakt zareagovala aj spoločnosť Slovenské elektrárne a každoročný grantový program tentoraz zacielila na rozvoj cyklistickej dopravy v regiónoch, kde pôsobia jej pobočky.

Do výzvy sa prihlásilo spolu 48 projektov, z ktorých odborná porota vybrala 12 najlepších. Celková prerozdelená suma dosahuje 80-tisíc eur.

 *„Každý jeden projekt prešiel veľmi starostlivým procesom hodnotenia. Dvanástim najlepším gratulujeme. Sme radi, že úspešným žiadateľom pomôžeme napríklad s projektovou dokumentáciou, osadením servisných či nabíjacích staníc pre bicykle a e-biky, ale aj s dobudovaním cyklotrás a tiež s úžitkovou výsadbou popri už existujúcich trasách,“* povedala Oľga Baková, manažérka Slovenských elektrární pre komunikáciu a udržateľný rozvoj.

**Nová cyklotrasa v Štiavnických vrchoch**

Novinky čakajú napríklad okolie mesta Tlmače a obce Rybník. Lokalita ponúka pekné výhľady z vinohradov na okolitú krajinu či lesné prostredie Štiavnických vrchov, no naokolo sa zatiaľ nenachádza žiadna nosná cyklotrasa. Vďaka grantu sa však vybudujú cyklocesty, ktoré prepoja štyri susedné obce, a to Tlmače, Rybník, Čajkov a Novú dedinu. Okrem ciest v celkovej dĺžke 17,5 km, pribudne aj cykloturistické značenie a oddychové zóny.

**Vznikne nová alej s 200 stromami**

Občianske združenie Ďarmoty bolo pri vzniku cyklotrasy Nitra – Vráble a teraz úsek ďalej zveľaďuje. Vďaka podpore z grantovej výzvy Ekoobec 2021 vysadia v lokalite dobrovoľníci zo združenia alej starých krajových odrôd ovocných stromov a pripomenú tak vinohradnícku tradíciu územia. Spolu pôjde o 200 stromov, okolo ktorých prejde ročne 30-tisíc cyklistov. Združenie by v budúcnosti chcelo tiež spracovávať ovocie v ekologickej sušiarni.

**Na bicykel bezplatne**

Ďalší nápad, ktorý získal podporu, je projekt občianskeho združenia V.I.A.C. – Inštitút pre podporu a rozvoj mládeže. Združenie už prevádzkuje v spolupráci s mestom Trstená požičovňu bicyklov a elektrobicyklov. Plánuje ju však rozšíriť tak, aby si bicykle a ďalšie príslušenstvo mohli požičať aj ľudia, ktorým zdravotné alebo ekonomické prekážky aktuálne bránia využívať možnosti cyklotrás v Trstenej. Požičovňa bude bezplatná, záujemcovia zaplatia iba vratnú zálohu.

**Nová rozhľadňa**

Nový projekt zrealizujú rovnako v Maduniciach neďaleko Hlohovca. Okolím obce prechádza viacero cyklotrás a na mieste, kde sa križujú, vznikol v minulosti umelý kopec. Aby z neho mali turisti ešte lepší výhľad, chce na ňom obec vybudovať rozhľadňu. Pod kopcom sa tiež osadia stojany na bicykle.

Prospešných pre komunitu bude i ďalších 8 projektov, ktoré získali podporu programu. V Humennom tak napríklad pribudne značenie na viac ako 34 km cyklotrás, Trenčianske Teplice zase dostanú nabíjaciu stanicu a cyklistické stojany. Do požičovne v obci Žabokreky pri Martine prikúpia vďaka programu Ekoobec e-biky, ktoré využijú najmä starší občania.

*„Logická nadväznosť jednotlivých prvkov cyklotrás s oddychovým zázemím alebo s technickou podporou v prípade poruchy bicykla, zvyšuje úroveň služieb pre cyklistov, čím stúpa jej atraktivita. Cyklistika nie je len prostriedkom na rekreáciu, ale každodennou alternatívou motorovej dopravy a tomu by sa mali prispôsobovať územné plány jednotlivých miest a obcí,“* tvrdí Peter Drozdík, jeden z hodnotiteľov podaných projektov a zástupca občianskeho združenia Cyklo Zvolen.

Zoznam všetkých schválených projektov nájdete [na tomto linku](https://nadaciapontis.sk/wp-content/uploads/2021/05/Schvalene_projekty_Ekoobec_2021.pdf).

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Nadácia Pontis**[***www.nadaciapontis.sk***](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie**

Kontakt a doplňujúce informácie: Zuzana Schaleková, PR manažérka, 0902 558 567, zuzana.schalekova@nadaciapontis.sk